พรรคประชาชน (พ.ศ. 2567)

พรรคประชาชน (People's Party; ชื่อย่อ: ปชน.) เป็นพรรคการเมืองไทยที่ก่อตั้งพรรคเมื่อปี พ.ศ. 2555 ในชื่อ พรรคถิ่นกาขาว และเปลี่ยนชื่อพรรคเป็น พรรคถิ่นกาขาวชาววิไล เมื่อปี พ.ศ. 2561 ก่อนเปลี่ยนชื่อเป็นชื่อปัจจุบันเมื่อวันที่ 9 สิงหาคม พ.ศ. 2567 เพื่อรองรับอดีตสมาชิกจากพรรคก้าวไกลที่ถูกยุบจากคดียุบพรรคการเมือง พ.ศ. 2567 ในทางพฤตินัยแล้ว พรรคประชาชนจึงเป็นพรรคการเมืองที่มีวิวัฒนาการมาจากพรรคอนาคตใหม่มาเป็นลำดับที่ 3 ปัจจุบันมีณัฐพงษ์ เรืองปัญญาวุฒิ เป็นหัวหน้าพรรค และศรายุทธิ์ ใจหลัก เป็นเลขาธิการพรรค

**ประวัติ**

**พรรคถิ่นกาขาว**
พรรคนี้ก่อตั้งขึ้นในชื่อ พรรคถิ่นกาขาว เมื่อวันที่ 7 สิงหาคม พ.ศ. 2555 เป็นลำดับที่ 9/2555 โดยมี วิบูลย์ แสงกาญจนวนิช และ อำไพ กาฬพันธ์ เป็นหัวหน้าพรรคและเลขาธิการพรรคคนแรกตามลำดับ โดยนโยบายสำคัญของพรรคถิ่นกาขาวคือ การบัญญัติให้ศาสนาพุทธเป็นศาสนาประจำชาติในรัฐธรรมนูญแห่งราชอาณาจักรไทย และการตั้งกระทรวงพระพุทธศาสนาและวัฒนธรรมโดยการแปรสภาพจากกระทรวงวัฒนธรรม 
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 พรรคถิ่นกาขาวส่งผู้สมัครลงรับเลือกตั้งแบบบัญชีรายชื่อจำนวน 4 คน แต่การเลือกตั้งครั้งนั้นถูกระบุให้เป็นโมฆะ
ต่อมาในวันที่ 5 สิงหาคม พ.ศ. 2559 วิบูลย์ซึ่งเป็นหัวหน้าพรรคเสียชีวิตลง ทำให้คณะกรรมการบริหารพรรคที่เหลือพ้นจากตำแหน่งทั้งคณะ

**พรรคถิ่นกาขาวชาววิไล**
ตราสัญลักษณ์ของพรรคถิ่นกาขาวชาววิไล ตั้งแต่ 19 มีนาคม พ.ศ. 2566 – 8 สิงหาคม พ.ศ. 2567
ต่อมาเมื่อวันที่ 30 พฤศจิกายน พ.ศ. 2561 พรรคถิ่นกาขาวได้จัดการประชุมใหญ่สามัญครั้งที่ 1/2561 เพื่อเปลี่ยนแปลงข้อบังคับพรรคด้วยการร่างข้อบังคับขึ้นใหม่ทั้งฉบับ ตั้งแต่การเปลี่ยนแปลงชื่อพรรคเป็น พรรคถิ่นกาขาวชาววิไล และเปลี่ยนแปลงตราสัญลักษณ์ของพรรค รวมถึงมีการเลือกตั้งคณะกรรมการบริหารพรรคชุดใหม่ จำนวนทั้งหมด 25 คน ซึ่งที่ประชุมมีมติเลือก ชุมชฎาธาร หาญณรงค์ อดีตรองหัวหน้าพรรคถิ่นกาขาว เป็นหัวหน้าพรรคถิ่นกาขาวชาววิไล และ จุฑามาศ ปลอดดี เป็นเลขาธิการพรรค
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 พรรคถิ่นกาขาวชาววิไลส่งผู้สมัครลงสมัครรับเลือกตั้งเฉพาะแบบบัญชีรายชื่อ จำนวนทั้งหมด 13 คน โดยในครั้งนี้พรรคได้รับความสนใจจากสื่อมวลชนพอสมควร เนื่องจาก ลลิตา สิริพัชรนันท์ หัวหน้าพรรคในขณะนั้น ให้สัมภาษณ์กับสื่อมวลชนว่า พรรคถิ่นกาขาวชาววิไลต้องการคะแนนเสียง สส. ทั้งหมดจากพุทธศาสนิกชน ซึ่งมีจำนวน 95% ของชาวไทยทั้งหมด อย่างไรก็ตาม ในการเลือกตั้งครั้งนี้ พรรคถิ่นกาขาวชาววิไลได้รับคะแนนเสียงรวมเพียง 5,561 คะแนนเท่านั้น ส่งผลให้ผู้สมัครรับเลือกตั้งแบบบัญชีรายชื่อได้คะแนนไม่เพียงพอที่จะได้รับการเลือกตั้ง
ต่อมาในช่วงกลางปี พ.ศ. 2567 หลังจากเริ่มมีกระแสข่าวคาดการณ์จากสื่อมวลชนว่าพรรคถิ่นกาขาวชาววิไลจะเป็นพรรคสำรองให้สมาชิกจากพรรคก้าวไกลย้ายมาสมัครสมาชิกในกรณีที่พรรคก้าวไกลถูกศาลรัฐธรรมนูญวินิจฉัยยุบพรรคจากคดียุบพรรคการเมือง พ.ศ. 2567 นายตุลย์ ตินตะโมระ หัวหน้าพรรคถิ่นกาขาวชาววิไล ได้ทำหนังสือลาออกจากตำแหน่งหัวหน้าพรรคเมื่อวันที่ 26 กรกฎาคม และคณะกรรมการบริหารพรรคได้รับทราบหนังสือลาออกข้างต้นเมื่อวันที่ 8 สิงหาคม ส่งผลให้คณะกรรมการบริหารพรรคชุดเดิมพ้นจากตำแหน่งทั้งคณะในวันดังกล่าว

**พรรคประชาชน**
ตราสัญลักษณ์ของพรรคประชาชน ตั้งแต่ 9 สิงหาคม พ.ศ. 2567 – ปัจจุบัน
ภายหลังศาลรัฐธรรมนูญวินิจฉัยยุบพรรคก้าวไกลจากคดียุบพรรคการเมือง พ.ศ. 2567 เมื่อวันที่ 7 สิงหาคม ในวันรุ่งขึ้น (8 สิงหาคม) สมาชิกสภาผู้แทนราษฎรจากอดีตพรรคก้าวไกลที่ยังเหลืออยู่ในขณะนั้นทั้ง 143 คน ได้ย้ายมาสมัครสมาชิกพรรคถิ่นกาขาวชาววิไลตามการคาดการณ์ของสื่อมวลชน อย่างไรก็ตาม ตำแหน่งหัวหน้าพรรคนั้นสื่อมวลชนคาดการณ์ไว้เบื้องต้นว่าเป็นศิริกัญญา ตันสกุล อดีตรองหัวหน้าพรรคก้าวไกลฝ่ายนโยบาย แต่ต่อมามีผู้เสนอชื่อ ณัฐพงษ์ เรืองปัญญาวุฒิ อดีตรองเลขาธิการพรรคก้าวไกลฝ่ายพัฒนาระบบข้อมูลและดิจิทัล ขึ้นเป็นหัวหน้าพรรคแทน ทีมแกนนำยุทธศาสตร์จึงประชุมกันเป็นการเร่งด่วน ก่อนมีมติให้เสนอชื่อณัฐพงษ์ จากนั้นมีการประชุมสมาชิกสภาผู้แทนราษฎร เพื่อให้มีการลงมติเลือกหัวหน้าพรรคคนใหม่ระหว่างศิริกัญญากับณัฐพงษ์ และที่ประชุมมีมติให้เลือกณัฐพงษ์เป็นหัวหน้าพรรคคนใหม่ พร้อมกันนั้น ยังได้มีการหารือเปลี่ยนชื่อพรรคไปในคราวเดียวกันleft
ต่อมาเมื่อวันที่ 9 สิงหาคม มีการประชุมใหญ่วิสามัญครั้งที่ 1/2567 ของพรรคถิ่นกาขาวชาววิไลที่อาคารไทยซัมมิท ซึ่งเป็นที่ทำการของพรรคอนาคตใหม่ในอดีต เพื่อเปลี่ยนแปลงข้อบังคับพรรคด้วยการร่างข้อบังคับขึ้นใหม่ทั้งฉบับ โดยเปลี่ยนชื่อพรรคเป็น พรรคประชาชน ซึ่งถือเป็นการใช้ชื่อพรรคนี้เป็นครั้งที่ 5 ต่อจาก พ.ศ. 2490, พ.ศ. 2499, พ.ศ. 2531 และ พ.ศ. 2541 นอกจากนี้ยังมีการเปลี่ยนแปลงตราสัญลักษณ์ รวมทั้งที่ทำการพรรค โดยเปลี่ยนมาใช้อาคารอนาคตใหม่ ซึ่งเป็นอดีตที่ทำการพรรคก้าวไกล เป็นที่ทำการของพรรคประชาชน และเลือกตั้งคณะกรรมการบริหารพรรคชุดใหม่ โดยปรับลงเหลือจำนวน 5 คน ซึ่งเป็นจำนวนขั้นต่ำสุดที่พระราชบัญญัติประกอบรัฐธรรมนูญว่าด้วยพรรคการเมือง พ.ศ. 2560 กำหนด โดยนอกจากตำแหน่งหัวหน้าพรรคข้างต้นแล้ว ยังมีอีก 4 ตำแหน่ง คือ ศรายุทธิ์ ใจหลัก ผู้อำนวยการพรรคอนาคตใหม่และพรรคก้าวไกลในอดีต และเพื่อนสนิทของธนาธร จึงรุ่งเรืองกิจ และชัยธวัช ตุลาธน เป็นเลขาธิการพรรค, ชุติมา คชพันธ์ เป็นเหรัญญิกพรรค, ณัฐวุฒิ บัวประทุม อดีตรองหัวหน้าพรรคก้าวไกลฝ่ายกฎหมาย เป็นนายทะเบียนสมาชิกพรรค และ พิจารณ์ เชาวพัฒนวงศ์ อดีตรองหัวหน้าพรรคก้าวไกลฝ่ายกิจการสภา เป็นกรรมการบริหารพรรค ขณะที่ตำแหน่งอื่น ๆ ที่ไม่ได้อยู่ในกรรมการบริหารพรรค เป็นตำแหน่งเดิมจากที่เคยดำรงตำแหน่งในพรรคก้าวไกลทั้งหมด ประกอบด้วย ศิริกัญญา ตันสกุล เป็นรองหัวหน้าพรรค และ พริษฐ์ วัชรสินธุ เป็นโฆษกพรรค
หลังการประชุมดังกล่าว ณัฐพงษ์กล่าวว่าพรรคจะสานต่อนโยบายของพรรคอนาคตใหม่และก้าวไกล ซึ่งรวมถึงการเสนอแก้ไขประมวลกฎหมายอาญา มาตรา 112 ในลักษณะที่รัดกุมมากขึ้น อีกทั้งยังตั้งเป้าหมายชนะการเลือกตั้งทั่วไปและเป็นรัฐบาลพรรคเดียวภายในปี พ.ศ. 2570 เขายังกล่าวว่าจะหารือภายในพรรคเกี่ยวกับการเสนอชื่อผู้สมควรดำรงตำแหน่งนายกรัฐมนตรีในการเลือกตั้งครั้งถัดไป ที่อาจเสนอมากกว่า 1 คนด้วย อนึ่ง ในคืนวันเปิดตัวพรรค มียอดผู้สมัครสมาชิกมากกว่า 20,000 คน และเงินบริจาคมากกว่า 10 ล้านบาท
ต่อมาเมื่อวันที่ 10 สิงหาคม พรรคประชาชนได้จัดกิจกรรมรับสมัครสมาชิกพรรคแบบออฟไลน์เป็นครั้งแรกทั่วประเทศ โดยมีจุดหลักที่ลานหน้าอาคารสเตเดียม วัน โดยในวันดังกล่าวพรรคประชาชนได้รับยอดเงินบริจาครวมมากกว่า 20 ล้านบาท วันเดียวกัน ณัฐพงษ์ได้ประกาศผู้สมัครรับเลือกตั้งในการเลือกตั้งสมาชิกสภาผู้แทนราษฎรจังหวัดพิษณุโลก เขต 1 แทนตำแหน่งที่ว่างของปดิพัทธ์ สันติภาดา ที่ถูกตัดสิทธิเป็นเวลา 10 ปี ในวันที่ 15 กันยายน คือ ณฐชนน ชนะบูรณาศักดิ์ และประกาศผู้สมัครรับเลือกตั้งในการเลือกตั้งนายกองค์การบริหารส่วนจังหวัดราชบุรี ในวันที่ 1 กันยายน คือ ชัยรัตน์ ศักดิ์อิสระพงศ์
ต่อมาเมื่อวันที่ 28 สิงหาคม คณะกรรมการการเลือกตั้ง (กกต.) ได้ประกาศรับรองการเปลี่ยนชื่อพรรคถิ่นกาขาวชาววิไลเป็นพรรคประชาชน รวมถึงการเปลี่ยนแปลงนโยบาย ข้อบังคับ และกรรมการบริหารพรรคดังกล่าวตั้งแต่เมื่อวันที่ 20 สิงหาคม โดยมีผลย้อนหลังตั้งแต่วันประชุมใหญ่คือวันที่ 9 สิงหาคม นอกจากนี้ยังชี้แจงถึงคำร้องเรียนเรื่องโลโก้พรรคไว้ว่า รายละเอียดและความหมายที่พรรคต้องการสื่อแตกต่างกับโลโก้ของพรรคที่ถูกยุบไป (พรรคอนาคตใหม่ และ พรรคก้าวไกล) แม้จะมีภาพรวมเป็นสามเหลี่ยมคว่ำสีส้มเหมือนกับสองพรรคดังกล่าวก็ตาม และประกาศนายทะเบียนพรรคได้เผยแพร่ในราชกิจจานุเบกษาเมื่อวันที่ 17 กันยายน
ต่อมาเมื่อวันที่ 21 และ 22 กันยายน พรรคประชาชนได้จัดสัมมนาพรรคและประชุมลับเป็นการภายใน โดยมีวาระสำคัญเป็นการจัดกระบวนทัพในการต่อสู้ทางการเมืองใหม่ของพรรค โดยปรับโครงสร้างพรรคจากเดิมที่กรรมการบริหารพรรคทำหน้าที่ดูแลพื้นที่ตามภาค เนื่องจากมีการลดทอนตำแหน่งกรรมการบริหารพรรคจาก 10 คน เหลือ 5 คน ซึ่งเป็นจำนวนขั้นต่ำสุดที่พระราชบัญญัติประกอบรัฐธรรมนูญว่าด้วยพรรคการเมืองกำหนด เพื่อลดช่องว่างหากเกิดอุบัติเหตุทางการเมือง โดยเมื่อวันที่ 22 กันยายน พรรคประชาชนได้แต่งตั้งรองหัวหน้าพรรคจำนวน 7 คน และเลือกตั้งรองเลขาธิการพรรคอีกจำนวน 12 คน
ต่อมาเมื่อวันที่ 27 เมษายน พ.ศ. 2568 มีการประชุมใหญ่สามัญประจำปีของพรรคประชาชนที่โรงแรม ดิ ไอเดิล โฮเทล แอนด์ เรสซิเดนซ์ อำเภอคลองหลวง จังหวัดปทุมธานี เพื่อรับทราบผลการดำเนินงานของพรรค งบการเงิน และแก้ไขข้อบังคับพรรคให้สอดคล้องกับการทำงาน รวมถึงวางแนวทางการทำงาน 3 เรื่อง คือ 1. การสร้างพรรคให้เข้มแข็ง เช่น การเพิ่มจำนวนสมาชิกพรรค การส่งเสริมการมีส่วนร่วมของสมาชิกพรรค การวางโครงสร้างพรรคให้ยึดโยงกับสมาชิกโดยการเลือกตั้งตัวแทนพรรค 3 ระดับ และการสร้างรายได้พรรคที่มีที่มาจากประชาชน 2. การเปิดหลักสูตรอบรมผู้สมัครรับเลือกตั้งสมาชิกสภาผู้แทนราษฎรของพรรค 3. สร้างนโยบายที่ตอบโจทย์สำหรับการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2570

**บทบาททางการเมือง**
วันที่ 14 สิงหาคม พรรคประชาชนออกแถลงการณ์แสดงความไม่เห็นด้วยกับศาลรัฐธรรมนูญในการวินิจฉัยถอดถอนเศรษฐา ทวีสิน ออกจากตำแหน่งนายกรัฐมนตรีด้วยข้อหาขาดความซื่อสัตย์สุจริตเป็นที่ประจักษ์ และฝ่าฝืนมาตรฐานทางจริยธรรมอย่างร้ายแรง สองวันถัดมา ในการประชุมสภาผู้แทนราษฎรวาระพิเศษ เพื่อพิจารณาให้ความเห็นชอบบุคคลซึ่งสมควรได้รับแต่งตั้งเป็นนายกรัฐมนตรีแทนเศรษฐา สมาชิกสภาผู้แทนราษฎรสังกัดพรรคประชาชนลงมติไม่เห็นชอบให้แพทองธาร ชินวัตร เป็นนายกรัฐมนตรี เป็นเสียงเดียวกันทั้ง 143 คน
ต่อมาวันที่ 30 ตุลาคม ที่ประชุมสภาผู้แทนราษฎรได้มีการลงมติเห็นชอบร่าง "พระราชบัญญัติแก้ไขเพิ่มเติมประมวลกฎหมายแพ่งและพาณิชย์ (ฉบับที่ 25) พ.ศ. ...." หรือร่างกฎหมายไม่ตีเด็ก ซึ่งพรรคประชาชนเป็นผู้เสนอในวาระที่ 2 และ 3 ซึ่งนับได้ว่าเป็นครั้งแรกที่ร่างกฎหมายของพรรคประชาชนผ่านมติของสภาผู้แทนราษฎรโดยไม่มีร่างกฎหมายของพรรคอื่นมาประกบ
ต่อมาวันที่ 4 พฤศจิกายน พริษฐ์ วัชรสินธุ โฆษกพรรคประชาชน ได้แถลงข่าวความคืบหน้าการทำงานในสภาและการผลักดันกฎหมายโดยพรรคประชาชน โดยเขาได้ระบุว่าในสมัยแรกไม่มีการพิจารณากฎหมายสักฉบับ สมัยที่สองมีการพิจารณา 14 ฉบับโดยมี 3 ฉบับผ่านมาได้ เช่น กฎหมายสมรสเท่าเทียม ส่วนปีที่สองของสมัยที่หนึ่ง มีกฎหมายที่สภาเห็นชอบผ่านทั้ง 3 วาระ 11 ฉบับ เช่น ชุดกฎหมายเกี่ยวกับอุดมศึกษา กฎหมายไม่ตีเด็ก และกฎหมายยกเลิกคำสั่งคณะรักษาความสงบแห่งชาติ เกี่ยวกับชายแดนใต้ เป็นต้น ซึ่งสิ่งที่พรรคประชาชนในสภาได้พยายามทำที่ผ่านมาคือการวางบทบาทใหม่ของฝ่ายค้าน ในส่วนของบทบาทเชิงรับที่ประชาชนคาดหวังให้ฝ่ายค้านทำอยู่แล้วในการตรวจสอบรัฐบาล จากพรรคก้าวไกลสู่พรรคประชาชน ยังคงทำงานอย่างเต็มที่เหมือนในสภาผู้แทนราษฎรชุดที่ 25 ไม่มีการอ่อนข้อ มีความเข้มข้นเท่าเดิม ทั้งการอภิปรายทั่วไปตามรัฐธรรมนูญ มาตรา 152 การอภิปราย พระราชบัญญัติงบประมาณประจำปี กระทู้สดทุกสัปดาห์ กลไกกรรมาธิการสามัญทั้ง 35 คณะ 
ในส่วนบทบาทฝ่ายค้านเชิงรุก พรรคพยายามวางบทบาทในการนำทางและเสนอแนะรัฐบาลในสิ่งที่ยังไม่ได้ทำแต่เห็นว่าควรจะทำ กลไกที่สำคัญและทำให้ข้อเสนอมีความเป็นรูปธรรมมากขึ้นคือการยื่นร่างแก้ไขกฎหมาย เป็นการฉายภาพพิมพ์เขียวประเทศไทยในแบบของพรรคประชาชน โดยคนจำนวนมากตั้งคำถามว่าพรรคประชาชนเป็นฝ่ายค้าน เสนอกฎหมายไปจะได้อะไร ซึ่งทางพรรคเห็นว่าการเสนอกฎหมายของพรรคมี 3 วัตถุประสงค์ คือ- legislative change การแก้กฎหมายให้สำเร็จจริงๆ ร่างกฎหมายหลายร่างที่พรรคประชาชนเสนอไปนั้นสอดคล้องกับ 300 นโยบายที่นำเสนอประชาชนไปเมื่อตอนเลือกตั้ง ถ้าประสบความสำเร็จในการผลักดันก็เหมือนการทำตามสัญญาที่ให้ไว้กับประชาชนแม้ไม่ได้เป็นรัฐบาล- Agenda setting การกำหนดวาระของรัฐบาล การที่พรรคประชาชนได้ยื่นร่างกฎหมายเข้าไปทำให้รัฐบาลต้องมาคุยและขบคิดหาทางออกในประเด็นที่มีความสำคัญ พิจารณาว่าต้องได้รับการแก้ไขอย่างไร และแม้รัฐบาลจะไม่ได้มีข้อเสนอที่ตรงกับพรรคประชาชน แต่ถ้ารัฐบาลยื่นร่างกฎหมายเข้ามาประกบและแก้ไขปัญหาได้บางส่วน ก็เป็นความสำเร็จในการสร้างการเปลี่ยนแปลงเช่นกัน- Winning hearts and minds การทำงานเชิงความคิดกับสังคม แม้ร่างกฎหมายที่เสนอไปไม่ผ่านความเห็นชอบในสภาชุดนี้ แต่การใช้พื้นที่สภาเพื่ออธิบายกับสังคมว่าทำไมการแก้กฎหมายดังกล่าวเป็นประโยชน์ ทำให้ประชาชนเข้าใจการเปลี่ยนแปลงที่พรรคประชาชนพยายามนำเสนอมากขึ้น
เมื่อย้อนในสถิตใน 1 ปีครึ่งที่ผ่านมา จะเห็นว่าพรรคประชาชนได้เสนอร่างกฎหมายรวม 84 ฉบับ โดยมี  25 ฉบับที่ถึงห้องประชุมสภาและมีการลงมติ (อย่างน้อยในวาระที่ 1) แล้ว และ  59 ฉบับที่สภาฯ ยังไม่เคยมีการลงมติทางใดทางหนึ่ง โดยทั้งหมดยังแบ่งออกได้เป็น- ร่างกฎหมายที่ผ่านการเห็นชอบทั้ง 3 วาระแล้ว 5 ร่าง เช่น กฎหมายสมรสเท่าเทียม ซึ่งจะมีผลบังคับใช้ในวันที่ 22 มกราคม 2568, กฎหมายไม่ตีเด็ก ซึ่งเป็นการเสนอโดยพรรคฝ่ายค้านและผ่านความเห็นชอบของสภามาได้โดยไม่มีกฎหมายจากคณะรัฐมนตรีหรือพรรครัฐบาลมาประกบ- ร่างกฎหมายที่สภาลงมติรับหลักการในวาระที่ 1 ไปแล้ว อยู่ในชั้นกรรมาธิการวิสามัญ 11 ร่าง แต่ละร่างอาจมีเนื้อหาบางส่วนแตกต่างกันบ้าง พรรคต้องพยายามผลักดันต่อในชั้น กมธ. เช่น ร่างพระราชบัญญัติอากาศสะอาด ที่สภารับหลักการรวมกัน 7 ฉบับ, พระราชบัญญัติการขนส่งทางราง ที่มีการรับหลักการไปทั้งหมด 3 ฉบับ- ร่างกฎหมายที่สภาลงมติไม่รับหลักการเป็นผลให้ตกไป 9 ร่าง แต่มีหลายร่างที่พรรคประชาชนยังเห็นว่าประสบความสำเร็จในการกระตุ้นความสนใจของรัฐบาลหรือสังคม เช่น สุราก้าวหน้า ที่สภาลงมติไม่เห็นชอบร่างของพรรคประชาชนในวาระที่ 1 แต่อย่างน้อยทำให้มีร่างประกบจากพรรครัฐบาลสองฉบับที่ผ่านความเห็นชอบวาระ 1 ไปได้ หรือ พระราชบัญญัติการขนส่งทางบกที่เสนอกระจายอำนาจให้ท้องถิ่นในการกำหนดเส้นทางรถเมล์-อัตราค่าโดยสาร ซึ่งแม้ไม่ผ่านสภาแต่ก็สร้างความตื่นตัวในสังคมระดับหนึ่ง ให้เห็นถึงความจำเป็นในการกระจายอำนาจสู่ท้องถิ่นเรื่องขนส่งสาธารณะมากขึ้น- ร่างกฎหมายที่อยู่ระหว่างเข้าคิวในระเบียบวาระการประชุม 41 ฉบับ รวมถึงร่างกฎหมายที่คณะรัฐมนตรีมีการดึงไปศึกษา 60 วัน และส่งกลับมาที่สภาฯ (เช่น พระราชบัญญัติจัดระเบียบราชการกระทรวงกลาโหม, พระราชบัญญัติล้มละลาย) และร่างที่คาดว่าจะถูกพิจารณาไม่นานหลังสภาฯกลับมาเปิดสมัยประชุม (เช่น พระราชบัญญัติการแข่งขันทางการค้า, พระราชบัญญัตินิรโทษกรรม)- ร่างกฎหมายที่มีการตีความว่าเป็นร่างการเงิน ถูกส่งไปที่นายกรัฐมนตรีแล้วแต่ยังไม่มีการตัดสินใจว่าจะรับรองหรือไม่ 11 ฉบับ ซึ่งพรรคประชาชนหวังว่าก่อนเปิดสมัยประชุมสภากลับมานายกรัฐมนตรีจะตัดสินใจได้ว่าจะรับรองร่างดังกล่าวหรือไม่- ร่างกฎหมายที่มีการตีความว่าเป็นร่างการเงินที่นายกรัฐมนตรีในรัฐบาล เศรษฐา ทวีสิน ได้ตัดสินใจไม่รับรองและตกไปแล้ว 7 ฉบับ เช่น พระราชบัญญัติแผนและขั้นตอนกระจายอำนาจ, พระราชบัญญัติถนน, พระราชบัญญัติยกเลิกบังคับเกณฑ์ทหาร ซึ่งพรรคประชาชนกำลังพิจารณาว่าเมื่อมีการเปลี่ยนตัวนายกรัฐมนตรีแล้ว ควรจะลองยื่นร่างเหล่านี้สู่การพิจารณาอีกครั้งหรือไม่
พริษฐ์ยังกล่าวอีกว่าข้อสังเกตสำคัญคือแม้หลายคนมักเชื่อว่าพรรคประชาชนเสนอกฎหมายอะไรไปก็ตกอยู่ดี แต่จากสถิติแล้วร่างกฎหมายของพรรคประชาชนที่สภาลงมติเห็นชอบมีถึง 16 ร่าง ขณะที่มี 9 ร่างที่สภาไม่เห็นชอบ ซึ่งเป็นหลักฐานเชิงประจักษ์ว่ากฎหมายที่พรรคประชาชนเสนอเข้าไปไม่แน่เสมอไปว่าจะถูกปัดตก และการเสนอกฎหมายของพรรคประชาชนยังมีความสำคัญในการสร้างความเปลี่ยนแปลงแม้วันนี้พรรคจะเป็นแค่ฝ่ายค้าน
ต่อมาวันที่ 18 พฤศจิกายน พรรคประชาชนนำโดย ณัฐพงษ์ เรืองปัญญาวุฒิ หัวหน้าพรรคประชาชน และศรายุทธิ์ ใจหลัก เลขาธิการพรรคประชาชน แถลงข่าวเปิดตัวว่าที่ผู้สมัครนายกองค์การบริหารส่วนจังหวัด ในนามพรรคประชาชนจำนวน 12 คน ประกอบด้วย เชียงใหม่, ลำพูน, มุกดาหาร, หนองคาย, ตราด, ภูเก็ต, สุราษฎร์ธานี, พังงา, สงขลา, สมุทรสงคราม, สมุทรปราการ และนนทบุรี
พร้อมนำเสนอชุดนโยบาย 5 ด้าน ดังนี้
*น้ำประปาดื่มได้ น้ำเกษตรทั่วถึงตลอดปี
*ขนส่งมวลชน ถนนทั่วถึง รถเมล์ตรงเวลา
*สาธารณสุขบริการทั่วถึง อยู่ไหนก็ใกล้หมอ
*อบจ. โปร่งใส ทำงานไว รับใช้ประชาชน
*โรงเรียนคุณภาพ สอนทักษะอนาคตเรียนไปได้ใช้จริง
ณัฐพงษ์กล่าวว่า ตนเองมีความมุ่งมั่น ตั้งใจ และภาคภูมิใจ โดยว่าที่ผู้สมัครนั้นมีประสบการณ์การทำงานท้องถิ่น มีความรู้ ความสามารถ และความพร้อมที่จะเข้าไปทำงานให้กับประชาชนได้ทันที สิ่งหนึ่งที่พรรคประชาชนสื่อสารมาโดยตลอดคือมีเจตนารมณ์ในการอาสาลงรับสมัครเลือกตั้งเพื่อสร้างการเปลี่ยนแปลง การเมืองในระดับประเทศพรรคประชาชนผลักดันเรื่องกระจายอำนาจ ครั้งนี้จึงถือเป็นโอกาสที่จะพิสูจน์ให้เห็นว่าจะสามารถเปลี่ยนแปลงได้ไม่ใช่เฉพาะโครงสร้าง แต่เป็นในระดับฐานราก โดยชุดนโยบาย 5 ด้านนั้นเป็นนโยบายที่ว่าผู้สมัครศึกษามาเป็นแรมเดือนแรมปี ซึ่งตนเองมั่นใจว่าจะเป็นนโยบายที่จะตอบสนองความต้องการของประชาชนในพื้นที่ได้เป็นอย่างดี ในฐานะพรรคประชาชนที่อาสามาสร้างความเปลี่ยนแปลงขอพูดให้ชัดว่า ภารกิจของรัฐบาลส่วนกลาง ภารกิจของพรรคการเมืองระดับประเทศ คือ การกำหนดเป้าหมาย กำหนดภารกิจให้ชัดเจนว่าเข้าสู่อำนาจรัฐเพื่ออะไร ซึ่งพรรคประชาชนมีภารกิจที่ชัดเจนคือสร้างความเป็นอยู่ให้กับประชาชนผ่านนโยบาย 5 ด้านพร้อมยืนยันว่า ทำได้จริงไม่มีขายฝัน
ด้านศรายุทธิ์ได้กล่าวว่า กระบวนการคัดสรรผู้สมัครนายกองค์การบริหารส่วนจังหวัดของพรรคประชาชนดำเนินการอย่างเข้มข้น ทั้งได้รับการสัมภาษณ์คัดกรองและได้รับการอบรมด้านกฎหมาย การบริหารงานสาธารณะ รวมถึงการบริหารงานท้องถิ่น รวมถึงการลงพื้นที่สำรวจความต้องการของประชาชนเพื่อจัดทำร่างนโยบาย ซึ่งมีการปรับปรุงแก้ไขจนสามารถมั่นใจว่า นโยบายของพรรคจะสามารถปฏิบัติได้จริงไม่ใช่แค่เทคนิคการหาเสียง

**บุคลากร**

**หัวหน้าพรรค**

**เลขาธิการพรรค**

**กรรมการบริหารพรรคชุดปัจจุบัน**

**บุคลากรพรรคในตำแหน่งอื่น ๆ ที่ไม่ใช่กรรมการบริหารพรรค**

**การเลือกตั้ง**

**การเลือกตั้งทั่วไป**
พรรคประชาชนมีบทบาทในการเลือกตั้งระดับประเทศครั้งแรกในการเลือกตั้งสมาชิกสภาผู้แทนราษฎรจังหวัดพิษณุโลก เขต 1 แทนตำแหน่งที่ว่าง พ.ศ. 2567 โดยทางพรรคมีผู้สมัครที่ประสงค์จะลงสมัคร คือ ณฐชนน ชนะบูรณาศักดิ์ เดิมเป็นอดีตผู้ช่วย สส. ของปดิพัทธ์ สันติภาดา สมาชิกสภาผู้แทนราษฎรเจ้าของพื้นที่เดิมที่พ้นจากตำแหน่งเนื่องจากถูกตัดสิทธิ์ โดยก่อนหน้านี้ณฐชนนได้สังกัดพรรคถิ่นกาขาวชาววิไล (ชื่อเดิมของพรรคประชาชน) ไว้ก่อนล่วงหน้าแล้ว เพื่อรองรับการเลือกตั้งซ่อมในครั้งนี้ให้เป็นไปตามระยะเวลาที่กฎหมายกำหนด

**ผลการเลือกตั้งทั่วไป**

**เลือกตั้งซ่อม**

**การเลือกตั้งท้องถิ่น**

**การเลือกตั้งนายกองค์การบริหารส่วนจังหวัด**
นอกจากนี้ พรรคประชาชนยังประกาศผู้สมัคร ส.อบจ. ในนามพรรคอีกด้วย มีจังหวัดลำพูน, อุดรธานี, ภูเก็ต, ฉะเชิงเทรา, ระยอง, ชลบุรี, ตราด, ตาก เป็นต้น โดยเฉพาะจังหวัดลำพูนนั้น มีการเปิดตัวทั้งผู้สมัครนายก อบจ. และผู้สมัคร ส.อบจ. ตั้งแต่ยุคพรรคก้าวไกล

**การเลือกตั้งผู้ว่าราชการกรุงเทพมหานครและสมาชิกสภากรุงเทพมหานคร**

**กิจกรรมอื่น ๆ ของพรรค**

**นักสืบทุนเทา**
ธุรกิจสีเทาหรือธุรกิจต่างชาติที่ผิดกฎหมายในประเทศไทย เป็นปัญหาที่รุนแรงมากในปัจจุบัน สินค้าต่างชาติที่ราคาถูกมากแต่ไม่มีคุณภาพ ไม่เพียงกระทบต่อความปลอดภัยของผู้บริโภค แต่ยังส่งผลต่อความอยู่รอดของผู้ประกอบการรายย่อยและเศรษฐกิจไทยโดยรวม จึงเป็นที่มาของแคมเปญ “นักสืบทุนเทา” ที่เปิดตัวในวันที่ 18 ตุลาคม พ.ศ. 2567 โดย สิทธิพล วิบูลย์ธนากุล สส.บัญชีรายชื่อ พรรคประชาชน ในฐานะประธานคณะกรรมาธิการการพัฒนาเศรษฐกิจ ร่วมกับ รักชนก ศรีนอก สส.กรุงเทพ เขต 28 พรรคประชาชน และ ภาวุธ พงษ์วิทยภานุ ที่ปรึกษาและนายกกิตติมศักดิ์สมาคมผู้ประกอบการพาณิชย์อิเล็กทรอนิกส์ไทย (THECA) ลงพื้นที่ร้านค้าบริเวณถนนบรรทัดทอง เขตปทุมวัน กรุงเทพฯ สาธิตการเป็นนักสืบทุนเทา ร้องเรียนธุรกิจผิดกฎหมายของชาวต่างชาติ
แคมเปญนักสืบทุนเทานี้ เป็นความร่วมมือระหว่างคณะกรรมาธิการการพัฒนาเศรษฐกิจ สภาผู้แทนราษฎร กับภาคเอกชนอย่างสมาคมผู้ประกอบการพาณิชย์อิเล็กทรอนิกส์ไทย เชื่อว่าจะเป็นช่องทางหนึ่งให้ประชาชนแจ้งปัญหาสินค้าต่างชาติผิดกฎหมายที่พบเห็นได้โดยสะดวก และข้อมูลทั้งหมดจะรวบรวมส่งไปยังหน่วยงานรัฐที่เกี่ยวข้องให้เร่งแก้ไข โดยพรรคประชาชนหวังให้แคมเปญนี้เป็นอีกหมุดหมายของการแก้ไขปัญหาธุรกิจสีเทาหรือธุรกิจที่ผิดกฎหมายในประเทศไทยอย่างจริงจัง และเชิญชวนให้ประชาชนได้มีส่วนร่วมแจ้งข้อมูลและติดตามการแก้ไขปัญหา นอกจากจะช่วยให้กรรมาธิการเห็นประเภทของปัญหาและระดับความเสียหาย ประชาชนทุกคนยังสามารถเสนอแนะมาตรการเพื่อเป็นประโยชน์กับภาครัฐในบทบาทฝ่ายค้าน หรือในอนาคต หากพรรคประชาชนได้รับความไว้วางใจจากประชาชนให้เป็นรัฐบาล จะสามารถออกแบบนโยบายที่ตอบโจทย์การแก้ไขปัญหาระยะยาวได้ ซึ่งโดยช่องทางร้องเรียนจะใช้ไลน์แอด Traffy Fondue (ทราฟฟี่ฟองดูว์) ที่ประชาชนคุ้นเคยอยู่แล้ว กดเมนู “นักสืบทุนเทา” ซึ่งแบ่งประเภทธุรกิจต่างชาติที่ผิดกฎหมายออกเป็น 6 หมวดหมู่ให้ประชาชนแจ้งปัญหา ได้แก่ 
# ไม่มี อย. 
# ไม่มี มอก. 
# สินค้าละเมิดลิขสิทธิ์ 
# จ่ายเงินเข้าบัญชีต่างชาติ 
# คิด VAT แต่ไม่ออกใบกำกับภาษี และ 
# ปัญหาธุรกิจของชาวต่างชาติ เช่น การถือหุ้นโดยนอมินี ฯลฯ

**เท้งทั่วไทย**
เท้งทั่วไทย เป็นแผนกิจกรรมของพรรคประชาชน ซึ่งนำโดย ณัฐพงษ์ เรืองปัญญาวุฒิ หัวหน้าพรรค ในการเดินทางทั่วประเทศไทยเพื่อเยี่ยมเยียนพื้นที่และสอบถามปัญหาของประชาชน โดยเริ่มจากเขตบางแค กรุงเทพมหานคร ซึ่งเป็นพื้นที่ที่ณัฐพงษ์ได้รับเลือกตั้งเป็น สส.เขตจากพรรคอนาคตใหม่ ในปี พ.ศ. 2562 และคนบางแคก็ได้เลือกพรรคก้าวไกลให้ดำรงตำแหน่งสมาชิกสภากรุงเทพมหานครอีกด้วย โดยณัฐพงษ์ระบุต่อไปว่า แม้ในฐานะพรรคการเมือง พรรคประชาชนต้องพูดนโยบายในระดับประเทศ แต่สิ่งที่สำคัญไม่แพ้กันสำหรับตนคือการแก้ไขปัญหาในระดับพื้นที่ ที่มักติดเงื่อนไขกฎระเบียบหรืองบประมาณ ซึ่งการแก้ปัญหาของเราจะเป็นส่วนสำคัญในการทำให้ประชาชนเห็นว่าการเมืองที่ดีสามารถทำให้ชีวิตประชาชนดีขึ้นได้จริงๆ นี่คือบทบาทของเราในฐานะฝ่ายค้านเชิงรุก เพื่อส่งมอบนโยบายที่เป็นประโยชน์ให้กับประชาชนในการเลือกตั้งครั้งหน้า เพื่อเป็นรัฐบาลที่ดีที่สุดให้กับประชาชน

**Fact Check**
พรรคประชาชนได้ตั้งบัญชีผู้ใช้เอกซ์ "Fact Check - พรรคประชาชน" เพื่อเอาไว้ชี้แจงและตอบโต้ จากกรณีที่ถูกใส่ความจากนักการเมือง, ผู้สนับสนุนพรรคการเมือง, รวมไปถึงผู้ไม่ประสงค์ดีในการส่งต่อข้อความเท็จสู่บริการเครือข่ายสังคม โดยเริ่มเมื่อเดือนกันยายน พ.ศ. 2567

**ข้อวิจารณ์**

**ข้อกล่าวหา "พรรคประชาชนพม่า"**
เมื่อวันที่ 12 กันยายน พ.ศ. 2567 ในระหว่างการประชุมร่วมกันของรัฐสภา เพื่อให้คณะรัฐมนตรีไทย คณะที่ 64 นำโดย แพทองธาร ชินวัตร นายกรัฐมนตรี เข้าแถลงนโยบายก่อนเริ่มต้นการบริหารรัฐกิจ มีช่วงหนึ่งที่ธิษะณา ชุณหะวัณ สมาชิกสภาผู้แทนราษฎรกรุงเทพมหานครของพรรคประชาชน อภิปรายในเรื่องของการนำแรงงานชาวพม่าที่มาทำงานเข้าสู่ระบบอย่างถูกต้องตามกฎหมาย ทำให้มีการบิดเบือนประเด็นให้เข้าใจว่าพรรคประชาชนต้องการจะให้ชาวพม่ามีสิทธิเท่าเทียมกับคนไทยทุกประการ จนเกิดความเข้าใจผิด และเกิดกระแสความไม่พอใจขึ้น ผ่านการแสดงความคิดเห็นพร้อมติดแฮชแท็ก #พรรคประชาชนพม่า จนได้รับความนิยมในเอ็กซ์ ในเวลาต่อมา พริษฐ์ วัชรสินธุ โฆษกพรรค ชี้แจงว่า พรรคประชาชนต้องการดึงแรงงานพม่าให้กลับมาขึ้นทะเบียนเป็นแรงงานในประเทศไทยอย่างถูกต้อง เพื่อป้องกันแรงงานผิดกฎหมายในอนาคต ต่อมาในวันที่ 25 ตุลาคม มีการพาดพิงพรรคประชาชน brn โจมตีว่าเป็นส่วนหนึ่งกับกลุ่มผู้ก่อการความไม่สงบในชายแดนใต้ กระทั่ง พรรณิการ์ วานิช โฆษกคณะก้าวหน้า ประกาศว่าจะฟ้องบุคคลที่กล่าวหาเช่นนั้น

**ปัญหาคุณสมบัติของผู้สมัครรับเลือกตั้ง**
พรรคประชาชนถูกวิพากษ์วิจารณ์อีกครั้งหลังจากภานุพงษ์ แก้วรัศมี ผู้สมัครสมาชิกสภาเทศบาลเมืองลัดหลวง จังหวัดสมุทรปราการ ซึ่งเป็นสมาชิกพรรคประชาชน ถูกจับในคดีเกี่ยวข้องกับการค้ายาเสพติด จากนั้นพรรคได้ขยายผลต่อจนพบว่าสิทธิชัย สัมฤทธิ์ ผู้สมัครสมาชิกสภาเทศบาลนครเจ้าพระยาสุรศักดิ์ จังหวัดชลบุรี ซึ่งเป็นสมาชิกพรรคประชาชนอีกคนหนึ่ง เคยมีประวัติถูกจับในคดีค้ายาเสพติดเช่นเดียวกัน ต่อมาเมื่อวันที่ 8 พฤษภาคม พ.ศ. 2568 คณะกรรมการบริหารพรรคประชาชนจึงได้จัดประชุมด่วนและมีมติให้ขับผู้สมัครทั้ง 2 คนออกจากการเป็นสมาชิกพรรค

**กลุ่มงูเห่า**
ในวันที่ 12 พฤษภาคม พ.ศ. 2568 กฤษฎิ์ ชีวะธรรมานนท์ สมาชิกสภาผู้แทนราษฎรจังหวัดชลบุรี เขต 6 ได้ทำหนังสือแจ้งพรรคว่าจะขอยุติบทบาททางการเมืองกับพรรค เพื่อไปร่วมงานกับพรรคกล้าธรรม เนื่องจากได้พูดคุยกับร้อยเอกธรรมนัส พรหมเผ่า ประธานที่ปรึกษาพรรคเรียบร้อยแล้ว โดยก่อนหน้านี้ได้ทำหนังสือแจ้งณัฐพงษ์ เรืองปัญญาวุฒิ หัวหน้าพรรค พร้อมทั้งกรรมการบริหารพรรคไปตั้งแต่เดือนเมษายนที่ผ่านมา สำหรับสาเหตุมาจากการทำงานกับทีมในพื้นที่ที่ไม่ได้ให้ความสำคัญ และไม่เห็นคุณค่าในการทำงาน ทำให้การทำงานไม่สอดประสานกัน
เวลา 10:00 น. ของวันรุ่งขึ้น (13 พฤษภาคม) กฤษฎิ์แถลงที่สัปปายะสภาสถานเกี่ยวกับสาเหตุที่ยุติบทบาทข้างต้นว่า เนื่องจากเป้าหมายของตนกับพรรคต่างกัน โดยตนเห็นว่าพรรคประชาชนเน้นสร้างพรรคมากกว่าแก้ไขปัญหาให้กับประชาชนในพื้นที่ และเสียใจกับการยุติบทบาท แต่จะไม่ลาออกเนื่องจาก "ไร้สาระ" และจะขอให้พรรคประชาชนขับตนออกจากพรรคแทน แต่ในช่วงเวลา 13:00 น. ของวันเดียวกัน ณัฐพงษ์พร้อมด้วย ปกรณ์วุฒิ อุดมพิพัฒน์สกุล ประธานวิปฝ่ายค้าน และ สหัสวัต คุ้มคง สส.ชลบุรี เขต 7 ที่ได้รับมอบหมายให้ดูแลเขต 6 แทนกฤษฎิ์ ได้แถลงตอบโต้ว่า เหตุผลที่กฤษฎิ์แถลงข้างต้นส่วนใหญ่เป็นเรื่องความไม่พอใจส่วนตัว ไม่ใช่อุปสรรคในการทำงานรับใช้ประชาชน และพรรคจะมีมาตรการคือยื่นหน่วยงานที่เกี่ยวข้องให้ตีความหนังสือที่กฤษฎิ์ยื่นต่อกรรมการบริหารพรรค ว่าเป็นหนังสือขอลาออกจากสมาชิกพรรคหรือไม่ และมีมาตรการลงโทษโดยการ "ดองงูเห่า" ให้ไม่สามารถย้ายไปพรรคกล้าธรรมได้ตามความต้องการ และจะนำเข้ากรรมการวินัยของพรรคเพื่อตัดสิทธิพึงมีในสถานะสมาชิกพรรคทั้งหมดต่อไป

**เชิงอรรถ**

**ดูเพิ่ม**
 พรรคอนาคตใหม่- พรรคก้าวไกล- คณะก้าวหน้า

**อ้างอิง**

**แหล่งข้อมูลอื่น**
 พรรคประชาชน - People's Party- พรรคประชาชน - People's Party- พรรคประชาชน - People's Party- title=พรรคประชาชน - People's Party- พรรคประชาชน - People's Party- พรรคประชาชน - People's Party- Fact Check - พรรคประชาชน
ประชาชน (พ.ศ. 2567)
หมวดหมู่:พรรคการเมืองไทยที่ก่อตั้งในปี พ.ศ. 2555